钦定古今图书集成/历象汇编/庶征典/第014卷 > 《老芝宫》皇甫汸
## 钦定古今图书集成/历象汇编/庶征典/第014卷 > 《老芝宫》皇甫汸

河清社鸣诞圣人，握符缵历，靡瑞不臻。天垂卿云景
星现，地出醴泉泽曼衍。导禾六穗麦两岐，嘉瓜并蒂
连理枝。三足轩翥肉角嬉，龟鹿雀兔咸素姿。包匦驿
贡賮四驰，芝草凝祥处处生。献庙忽产屋之楹，瑶光
莹洁秀九茎。铜池芝房恶足称。帝命作宫时享以报。
子孙千亿，昌嗣允绍。